  Виталий Пронин Кун Думаысь депутат Алексей Загребин киносценарийёсъя «Удмуртия: асьме киномы» конкурс ялӥз. Тужгес устоосыз поттэмын луозы книгаен. Собере, оло, сюрозы продюсеръёс но режиссёръёс.Кинолэн арез эшшо огпол шараяз: Удмуртиын ӧвӧл азинскемын та удыс. Зэм но, Удмуртия сярысь документальной киноос вань ик ке, игровойёсыз - чиньыен лыдъямон. Со «Соперницы (1929-тӥ ар), «Алангасарлэн вужерез» (1994-тӥ ар) но «Инвис» кинопоттонниен лэсьтэм «Узы-боры», «Пузкар». Кино лэсьтыны элькунамы уксё уг висъяськы, соин ик фильмъёс но кылдо мылкыд вылын гинэ. Котырес ӝӧк сьӧры люкаськыса, со сярысь ялан верасько «Ижевский киноклубен» кивалтӥсь Андрей Смирнов, удмурт сценарист Дарали Лели, режиссёръёс, авторъёс. «Шунды» огазеяськон но кылем арын «Синучкон» проектсэ радъяз вал. Кино, пе, лэсьтомы. Но со али но ӧвӧл на. Уго ӟеч кино лэсьтон понна, ог-огзэс валась адямиос сяна, кулэ на ӟеч сценарий. Та югдурез, оло, воштоз Кун Думаысь депутатэн Алексей Загребинэн радъям конкурс?Удмурт шӧмо кино сярысь малпан Алексей Егоровичлэн йыраз кемалась берга вылэм ни. Нош алигес эшшо тодмо луиз на, Москваын, пе, Ижысь пыӵал лэсьтӥсьёс сярысь сериал кылдытозы.- Кино лэсьтон понна нырысь ик кулэ сценарий, - вера Алексей Загребин. - Сценарийёс кылдӥзы ке, утчаны кутскомы продюсеръёсты, спонсоръёсты. Тужгес усто сценарийёсты ми коньдон кузьымен пусъём но книгаен поттомы.Сценарий гожтыны одӥг толэзь гинэ сётӥське, 1-тӥ иновожо бере йылпумъянъёс лэсьтэмын луозы ни. Киноды луыны кулэ Удмуртия сярысь, шаерысьтымы улонэз возьматыса, со одно ик быдэс Россиысь калыклы учкымон мед луоз. Озьы ми калык культурамы но, удмурт кылмы но, шаермы сярысь но быдэс дуннелы вералом. Действие туала вакытэ но Удмуртиын мыныны кулэ. Сценариез луэ гожтыны удмурт но ӟуч кылъёсын. Номинациос пӧртэмесь: документальной но игровой киноос, вакчи но, кузь но. Ваньмыз та нимысьтыз дунъямын луоз. Ужъёстэс ыстоно udmsvoyokino@mail.ru адресъя.Мария Векшина  